*Projekts*

Uz 02.05.2017. Nr. 142.9/5/1-2-12/17

Latvijas Republikas Saeimas

Izglītības, kultūras un zinātnes komisijas

Sporta apakškomisijai

*Informācijai:*

Liepājas pilsētas domei

Biedrībai “Latvijas Futbola federācija”

*Par risinājumu, lai nodrošinātu starptautiska*

*mēroga futbola spēļu norisi Latvijā*

Valsts kancelejā ir saņemta Saeimas Izglītības, kultūras un zinātnes komisijas Sporta apakškomisijas 2017.gada 2.maija vēstule Nr.142.9/5/1-2-12/17, kurā norādīts uz problēmām ar 2018.gada pasaules kausa futbolā kvalifikācijas turnīra 2017.gada 9.jūnija spēles starp Latvijas un Portugāles valstsvienībām norises vietu, aicinot Ministru kabinetu, Izglītības un zinātnes ministriju (turpmāk – Ministrija) un biedrību “Latvijas Futbola federācija” (turpmāk – Federācija) rast risinājumu, lai nodrošinātu starptautiska mēroga futbola spēļu norisi Latvijā. Informāciju Ministru kabinetam un Ministrijai par starptautiskiem standartiem atbilstošas futbola infrastruktūras trūkumu Latvijā ir sniegusi arī Federācija[[1]](#footnote-1) un Liepājas pilsētas pašvaldība[[2]](#footnote-2).

2017.gada 24.aprīlī ministrijā notika sanāksme, kurā piedalījās pārstāvji no ministrijas, Federācijas, Liepājas pilsētas domes (arī Liepājas stadiona “Daugava” apsaimniekotāja – SIA “OC Liepāja” pārstāvji) un SIA “Fitnesa Parks” (Skonto stadiona apsaimniekotājs). Sanāksmes laikā tika pārrunāts jautājums par (1) Skonto stadiona (Rīgā) gatavību nodrošināt Latvijas un Portugāles spēles norisi, (2) Latvijas nacionālās futbola izlases turpmāko spēļu norises vietu, kā arī (3) Liepājas stadiona “Daugava” rekonstrukcijas (pielāgošanas) ieceri, t.sk. vērtējot to kā alternatīvu sacensību norises vietu. Sanāksmes laikā SIA “Fitnesa Parks” pārstāvis informēja, ka Latvijas un Portugāles spēles norise Skonto stadionā nav apdraudēta un apliecināja (t.sk. iesniedzot informāciju par noslēgtajiem līgumiem nepieciešamā aprīkojuma iegādei), ka Skonto stadions tiks sagatavots atbilstoši Eiropas Futbola asociāciju savienības (*Union of European Football Associations – UEFA*) noteiktajām prasībām, kā rezultātā tajā varēs organizēt gan Latvijas un Portugāles spēli, gan arī citas Latvijas nacionālās vīriešu futbola izlases spēles. Ņemot vērā sniegto informāciju par Skonto stadiona gatavību, kā arī sanāksmes laikā paustos viedokļus, tika secināts, ka jautājums par Liepājas stadiona “Daugava” rekonstrukciju, lai to steidzamības kārtībā pielāgotu Latvijas un Portugāles spēles norisei, vairs nav aktuāls.

Tika veikti visi nepieciešamie darbi, kā rezultātā 2017.gada 9.jūnijā Skonto stadionā norisinājās Latvijas un Portugāles spēle, kas apliecina stadiona atbilstību UEFA prasībām.

Liepājas stadiona “Daugava” rekonstrukcija ir veicama, sadarbojoties stadiona īpašniekam (Liepājas pilsētas pašvaldībai) un Federācijai. Jautājums par iespējamo valsts atbalstu stadiona rekonstrukcijai ir izvērtējams likumprojekta “Par valsts budžetu 2018.gadam” un likumprojekta “Par vidēja termiņa budžeta ietvaru 2018., 2019. un 2020.gadam” sagatavošanas un izskatīšanas procesā kopā ar visu ministriju un centrālo valsts iestāžu priekšlikumiem prioritārajiem pasākumiem un iesniegtajiem papildu finansējuma pieprasījumiem atbilstoši valsts budžeta finansiālajām iespējām. Vienlaikus atzīmējams, ka prioritātes sporta infrastruktūras attīstībā ir valsts pārvaldībā esošo nacionālo sporta bāzu sakārtošana, kā arī sadarbībā ar pašvaldībām jau uzsākto valsts nozīmes sporta infrastruktūras attīstības projektu īstenošana.

Kā alternatīva Latvijas nacionālās futbola izlases spēļu norises vieta nākotnē būs arī Daugavas stadions (Rīgā), kura rekonstrukcija (paredzot arī UEFA prasībām atbilstošas futbola infrastruktūras izveidi) ir sākta Eiropas Savienības struktūrfondu darbības programmas “Izaugsme un nodarbinātība” 5.6.1.specifiskā atbalsta mērķa “Veicināt Rīgas pilsētas revitalizāciju, nodrošinot teritorijas efektīvu sociālekonomisko izmantošanu” ietvaros VSIA “Kultūras un sporta centrs “Daugavas stadions”” īstenotā projekta “Kultūras un sporta kvartāla izveide Grīziņkalna apkaimē” (Nr.5.6.1.0/17/I/001) ietvaros.

Jautājums par atbalstu futbola infrastruktūras attīstībai tika izskatīts arī Latvijas Nacionālās sporta padomes 2017.gada 29.marta sēdē, kurā, piedaloties arī Federācijas pārstāvjiem, tika nolemts (prot. Nr.2 7.§ 7.2.apakšpunkts) uzdot Ministrijai, pieaicinot arī pārstāvjus no Vides aizsardzības un reģionālās attīstības ministrijas, pašvaldībām un Federācijas, izveidot darba grupu, kura izvērtētu iespējamos sadarbības modeļus starp valsti, pašvaldībām un Federāciju futbola infrastruktūras attīstībai Latvijā un sagatavotu priekšlikumus par turpmāko rīcību izskatīšanai Latvijas Nacionālās sporta padomes sēdē.

Ministru prezidents M. Kučinskis

Iesniedzējs:

izglītības un zinātnes ministrs K.Šadurskis

Vizē:

Valsts sekretāre L.Lejiņa

15.06.2017 16:00

604

Izglītības un zinātnes ministrijas

valsts sekretāra vietnieks –

Sporta departamenta direktors E.Severs

67047935, edgars.severs@izm.gov.lv

1. 2017.gada 13.aprīļa vēstule Nr.17/116; 2017.gada 13.aprīļa vēstule Nr.17/117; 2017.gada 20.aprīļa vēstule Nr.17/123; 2017.gada 24.aprīļa vēstule Nr.17/126 un 2017.gada 26.aprīļa vēstule Nr.17/131. [↑](#footnote-ref-1)
2. 2017.gada 18.aprīļa vēstule Nr.377497/2.1.10/372449 un 2017.gada 24.aprīļa vēstule Nr.377960/2.1.10/372449. [↑](#footnote-ref-2)